ธพว.อัดฉีดเอสเอ็มอีใต้เพิ่ม
ธพว.เตรียมเงิน 2,700 ล้าน ขยายวงเงินกู้ช่วยลูกค้าน้ำท่วมภาคใต้ เพื่อเสริมสภาพคล่องได้สูงสุด 2 ล้าน
4 ก.พ. 2560

ธพว.เตรียมเงิน 2,700 ล้าน ขยายวงเงินกู้ช่วยลูกค้าน้ำท่วมภาคใต้ เพื่อเสริมสภาพคล่องได้สูงสุด 2 ล้าน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ที่ประชุมคณะกรรมการธนาคารเห็นชอบมาตรการช่วยเหลือผู้ประกอบการขนาดกลางและขนาดย่อม หรือเอสเอ็มอี ลูกค้าธนาคารที่ได้รับผลกระทบจากน้ำท่วมพื้นที่ภาคใต้เพิ่มเติมจากมาตรการเดิมอีกในวงเงินไม่เกิน 2 ล้านบาท/ราย
ทั้งนี้ ก่อนหน้านี้ธนาคารได้ออกมาตรการวงเงินสินเชื่อฉุกเฉินเพื่อฟื้นฟูกิจการไปแล้ววงเงินรายละ 5 แสนบาท พร้อมพักชำระหนี้เป็นเวลา 6 เดือน โดยลูกค้าสามารถใช้หลักประกันเดิมค้ำประกัน และ/หรือให้บรรษัทประกันสินเชื่ออุตสาหกรรมขนาดย่อม (บสย.) ค้ำประกันเพิ่มเติมได้
อย่างไรก็ตาม จากการลงสำรวจพื้นที่ใน จ.ตรัง พัทลุง นครศรีธรรมราช สุราษฎร์ธานี เกาะสมุย และการสำรวจความเสียหายใน 12 จังหวัดที่ประสบภัยพิบัติภาคใต้ พบว่า มีลูกค้าธนาคารที่อยู่ในพื้นที่ภัยพิบัติภาคใต้กว่า 1.04 หมื่นราย แบ่งเป็น ลูกค้าที่มีวงเงินกู้เดิมไม่เกิน 1 ล้านบาท จำนวน 7,777 ราย ลูกค้าที่มีวงเงินกู้เดิมมากกว่า 1 ล้านบาท แต่ไม่เกิน 5 ล้านบาท จำนวน 2,382 ราย และลูกค้าที่มีวงเงินกู้เดิมมากกว่า 5 ล้านบาท จำนวน 299 ราย โดยส่วนใหญ่ที่ได้รับผลกระทบทั้งทางตรงและทางอ้อมจะมีธุรกิจอยู่ในกลุ่มอุตสาหกรรมท่องเที่ยว อาทิ ธุรกิจโรงแรม รีสอร์ทและค้าปลีกค้าส่ง ที่ต้องใช้เงินทุนหมุนเวียนในกิจการค่อนข้างมาก
“การขยายวงเงินสินเชื่อฉุกเฉินเพื่อฟื้นฟูกิจการเป็นรายละไม่เกิน 2 ล้านบาท เป็นมาตรการเพิ่มเติมที่สำคัญที่จะช่วยเหลือลูกค้าธนาคารทุกกลุ่มเพื่อนำไปใช้เป็นเงินทุนในการฟื้นฟู ปรับปรุง และหมุนเวียนในธุรกิจเพื่อให้ดำเนินกิจการต่อได้” นายมงคล กล่าว
ทั้งนี้ ลูกค้าจะได้รับวงเงินสินเชื่อฉุกเฉินเพื่อฟื้นฟูกิจการ แบ่งตามวงเงินกู้เดิมที่มีกับธนาคาร คือ วงเงินกู้รวมเดิมไม่เกิน 1 ล้านบาท สามารถได้รับความช่วยเหลือเพิ่มเติมได้สูงสุดอีก5 แสนบาท ส่วนลูกค้าที่มีวงเงินกู้รวมเดิมมากกว่า 1 ล้านบาท แต่ไม่เกิน 5 ล้านบาทได้รับความช่วยเหลือสูงสุด1 ล้านบาท และลูกค้าที่มีวงเงินกู้รวมเดิมมากกว่า 5 ล้านบาท ได้รับความช่วยเหลือสูงสุด 2 ล้านบาท คาดว่าจะมีลูกค้า ธนาคารเข้าร่วมมาตรการนี้ไม่น้อยกว่า 2,700 ล้านบาท